Alhora, la zona del Delta del Llobregat és un espai estratègic on conflueixen infraestructures de gran valor per al desenvolupament social i econòmic de Barcelona i Catalunya, a les quals es refereix el Conveni de cooperació en infraestructures i medi ambient al Delta del Llobregat, formalitzat el 16 d'abril de 1994 per totes les administracions amb competències en aquest àmbit.
En conseqüència, cal buscar la compatibilitat de la conservació dels espais i els seus hàbitats amb la realització de les actuacions que es deriven del Conveni esmentat.
En aquest sentit, cal assenyalar que el Ministeri de Medi Ambient, en data 4 d'agost de 1998, va formular la declaració d'impacte ambiental del projecte de desviament del riu Llobregat en la qual s'assenyalava que el projecte, amb les mesures correctores establertes, no causa perjudici a la integritat de l'àmbit, i es dóna compliment al que disposa l'article 6 de la Directiva 92/43/CE.
Posteriorment, el 20 de novembre del mateix any, el Ministeri de Medi Ambient va aprovar també el projecte de canalització del riu Llobregat des del pont de Mercabarna fins al mar, amb inclusió de mesures correctores d'impacte ambiental.
Per tal de compatibilitzar la protecció de les espècies amb la realització dels moviments de terres necessaris per a l'execució d'obres d'interès públic que es deriven del projecte esmentat i amb l'afluència del trànsit aeri i, per tant, de la seguretat que afecta les vides humanes, i preservar els hàbitats i la resta de valors protegits, cal modificar els articles 2 i 3 del Decret 226/1987 esmentat.
En conseqüència, a proposta dels consellers d'Agricultura, Ramaderia i Pesca i de Medi Ambient i d'acord amb el Govern,
Es modifica l'article 2.3 del Decret 226/1987, de 9 de juny, de declaració de les reserves naturals parcials del Delta del Llobregat de la Ricarda-Ca l'Arana i el Remolar-Filipines, el qual queda redactat de la manera següent:
"2.3 En aquestes zones no es podrà modificar l'ús del sòl que es realitza actualment ni s'hi admetran moviments de terres, excepte quan s'hagin de realitzar obres o actuacions d'interès públic de primer ordre, com són les que es deriven del Conveni de cooperació en infraestructures i medi ambient al Delta del Llobregat, de 16 d'abril de 1994, com ara les resultants del projecte aprovat en data 20 de novembre de 1998, de canalització del riu Llobregat des del pont de Mercabarna fins al mar, amb inclusió de mesures correctores d'impacte ambiental, o es tracti d'actuacions de regeneració i millora de les zones humides que es desenvolupin d'acord amb el programa de gestió a què fa referència l'article següent.
"Aquestes actuacions se sotmetran a un procediment d'avaluació d'impacte ambiental per valorar les repercussions sobre l'indret i assegurar que no es causarà un perjudici a la integritat del lloc, tenint en compte els objectius de conservació de la zona o, si escau, adoptar les mesures compensatòries necessàries, de conformitat amb el que disposa l'article 6 de la Directiva 92/43/CE."
Es modifica l'article 3.2 del Decret 226/1987, de 9 de juny, de declaració de les reserves naturals parcials del Delta del Llobregat, de la Ricarda-Ca l'Arana i el Remolar-Filipines, el qual queda redactat de la manera següent:
"3.2 El Departament d'Agricultura, Ramaderia i Pesca podrà realitzar les actuacions i obres que calguin per a la millora o recuperació dels hàbitats que es protegeixin, i per al control i el maneig de les poblacions animals, tenint en compte les mesures que assegurin els criteris de seguretat aeroportuària de la Direcció General d'Aviació Civil."
Barcelona, 13 d'octubre de 1999